钦定古今图书集成/理学汇编/字学典/第002卷 > 《张怀瓘书断》 > 《章草》
## 钦定古今图书集成/理学汇编/字学典/第002卷 > 《张怀瓘书断》 > 《章草》

按：章草者，汉黄门令史史游所作。卫恒、李诞并云：“汉
初而有草法，不知其谁。”萧子良云：“章草者，汉齐相杜
操始变槁法。”非也。王愔云：“汉元帝时，史游作《急就章》，
解散隶体，麤书之，汉俗简堕，渐以行之。”是也。此乃存
字之梗概，损隶之规矩，纵任奔逸，赴俗急就，因草创
之义，谓之草书。惟君长告令臣下则可。后汉北海敬
王刘穆善草书，光武器之。明帝为太子，尤见亲幸，甚
爱其法。及穆临病，明帝令为草书尺牍十馀首，此其
创开草书之善也。至建初中，杜度善草，见称于章帝，
上贵其迹，诏使草书上事。魏文帝亦令刘广通草书
上事，盖因章奏，后世谓之章草，惟张伯英造其极焉。
韦诞云：“杜氏杰有骨力，而字画微瘦”，惟刘氏之法，书
体甚浓，结字工巧，时有不及。张芝喜而学焉，转精其
巧，可谓草圣。超然绝后，独步无双。

崔瑗《草书势》云：“书契之兴，始自颉皇，写彼鸟迹，以定文章。章草之法，盖又简略，应时谕指，周旋卒迫，兼功并用，爱日省力。绝险之变，岂必古式。观其法象，俯仰有仪，方不中矩，圆不副规，抑左扬右，望之若崎。鸾企鸟峙，志意飞移，狡兽暴骇，将奔未驰。状似连珠，绝而不离，畜怒怫郁，放逸生奇，螣蛇赴穴，头没尾垂。机要微妙，临时从宜。”

怀瓘案：章草之书，字字区别。张芝变为今草，如其流
速拔茅其茹，上下牵连，或借上字之下而为下字之
上，奇形离合，数意兼包，若悬猿饮涧之象，钩锁连环
之状，神化自若，变态不穷。呼史游草为“章”，因张伯英
草而谓也。亦犹篆，周宣王时作，及有秦篆，分别而有
大小之名。魏、晋之时，名流君子，一概呼为“草”，唯知音
“者乃能辨焉。章草即隶书之捷草，亦章草之捷也。”案
杜度在史游后一百馀年，即解散隶体，明是史游创
焉。史游即章草之祖也。

赞曰：“史游制草，始务急就。婉若回鸾，撄如舞袖。迟回缣简，势欲飞透。敷华垂实，尺牍尤奇。并功惜日，学者为宜。”

务从简易，相间流行，故谓之行书。王愔云：“晋世以来，
工书者多以行书著名，昔锺元常善行狎书是也。尔
后王羲之、献之并造其极焉。献之常白父云：‘古之章
草，未能宏逸，顿异真体。合穷伪略之理，极草纵之致，
不若槁行之间，于往法固殊也。大人宜改体，观其腾
烟炀火，则回禄丧精；覆海倾河’”，则元冥失驭。天假其
魄，非学之功。若逸气纵横，则羲谢于献；若簪裾礼乐，
则献不继羲。虽诸家之法悉殊，而子敬最为遒拔。夫
古今人民，状貌各异，此皆自然妙有，万物莫比，惟《书》
之不同，可庶几也。故得之者先禀于天然，次资于功
用。而善学者乃学之于造化异类而“求之”，固不取乎
似本而各挺之自然。

王珉《行书状》云：“邈乎嵩岱之峻极，烂若列宿之丽天。伟字挺特，奇书秀出。扬波骋艺，馀好宏逸。虎踞凤跱，龙伸蠖屈。资胡氏之壮杰，兼锺公之精密。总二妙之所长，尽要蔑乎文质。详览字体，究寻笔迹，粲乎伟乎，如圭如璧。宛若盘螭之仰势，翼若翔鸾之舒翮。或乃放手飞笔，雨下风驰。绮靡婉娩，纵横流离。”

《刘德昇》，即行书之祖也。

赞曰：“非草非真，发挥柔翰。星剑光芒，云虹照烂。鸾鹤婵娟，风行雨散。刘子滥觞，锺胡弥漫。”